text: Kvinde mister ufødt barn ved færdselsuheld
  22 april 2012 kl. 06.31
  En gravid kvinde mistede lørdag sit ufødte barn efter et færdselsuheld ved Løgumkloster.
  En 32-årig gravid kvinde mistede lørdag sit ufødte barn som følge af et færdselsuheld nord for Løgumkloster tidligere på dagen.
  Uheldet skete ved 12-tiden, hvor kvinden kørte ud for ubetinget vigepligt i krydset Vester Terpvej/Kløjingvej.
  Kvinden blev ramt af en mandlig bilist, der ikke kunne undgå sammenstødet.
  Den gravide kvinden blev blandt andet såret i maveregionen og bragt til Aabenraa Sygehus. Hun er udenfor livsfare, men lægerne kunne ikke redde det ufødte barn. Kvinden var i fjerde måned.
  - I første omgang vidste vi ikke, at kvinden var gravid. Vi har netop fået den triste meddelelse fra hospitalet, siger Søren Strægaard, vagtchef ved Syd- og Sønderjyllands Politi i Esbjerg.
  Den mandlige bilist slap med mindre skrammer.
  